Log alam nġahi deraḳ medeya Yerusalem loḳ buk vabuung sënë in bë degeḳo Anutu arë jaḳ gedega nos Buk-ggöksën-yi.
Balam Grik la deya ving,
lob deya vu Pilip sën yi nyëġ Betsaida vu distrik Galilea lo bedeloḳ tepëḳ vu yi bë,
“Mehö böp,
he bë ġalë Yesu.”
Lob Pilip ya menër vu Andreas,
lob Andreas luho Pilip ya denër vu Yesu.
Loḳ Yesu nër yah vu luho bë,
“Buk sën Mehönon Nalu niwëëk los arë böp natöḳ nam ranġah lo dus raḳ.
Sa nanër vu ham yönon nabë:
Bë hil su ġehin saköm ġahis ti duḳ na dob bemengëḳ na rë,
og yiḳ saköm ġahis timu saga beyö rëḳ medo.
Rëḳ mu nabë duḳ na dob bemengëḳ na,
og rëḳ nakip banon nġahiseḳë berup jaḳ.
Mehöti bë ahë geving navi vu dob sënë,
og rëḳ anon mala nama.
Gaḳ mehöti bë nidëlin navi vu dob sënë,
og rëḳ medo mala-tumsën degwata.
Bë mehöti gevonġin nabë natu sa hur ti,
og sepa doḳ sa vahaġ.
Lob nyëġ sën sa medo lo,
og sa hur lo rëḳ demedo nyëġ saga geving sa.
Mehöti bë natu sa hur ti,
og rëḳ Anutu geḳo yi jaḳ.”
“Sayoġ maggin rot,
om sëḳ nanër nabë va?
Maḳ sëḳ nanër nabë,
‘Amaġ,
gweḳo sa vër in nġaa sën vonġin natöḳ vu sa agi’?
Ma!
Sa su rëḳ nanër nabë sënë rë.
Gaḳ seyam sënë in bë sa ġaḳo maggin nabë sënë.
Om Amaġ,
ġetato nim wëëk los arëm böp na ranġah!”
Yesu nër nebë sënë log ġaġek ti yam vu yaġek bë,
“Sa tato niġ wëëk los arëġ böp ya ranġah vorot,
gesëḳ ġevonġ gökin nah!”
Loḳ alam sën denare dus vu lo,
denġo lob denër bë,
“Vaḳuvek veröp!”
Gela denër bë,
“Angër ti nër ġaġek vu yi!”
Lom Yesu nër vu sir bë,
“Ġaġek sënagi su yam in bë bo niwëëk vu sa rë,
gaḳ yam in ham.
Gwëbeng og Anutu joo alam dob sënë hir ġaġek venuh ggovek ya bë rëḳ bo nyëvewen doḳ nah vu sir yönon.
Log gwëbeng vonġin juuk dob ala nipaya sën lo na.
Dejekö sa jaḳ na vavunë,
loḳ mëm sëḳ ġetah alam doḳ mehönon pin medenam vu sa.”
Yesu nër ġaġek sënë in bë tato nabë rëḳ dengis yi jaḳ ḳelepeḳo menadiiḳ.
Loḳ alam denër yah vu bë,
“He hanġo ġaġek nebë sënë loḳ horek bë Mesia rëḳ medo degwata los degwata.
Rëḳ nebë va sën ġenër bë dejekö Mehönon Nalu jaḳ na ḳelepeḳo-ë?
Maḳ Mehönon Nalu sagaḳ re?”
Loḳ Yesu nër yah vu sir bë,
“Yiḳ Ranġah rëḳ medo geving ham dus teka geving.
Lob ham medo mena jaḳ Ranġah sënë doḳ buk sën nahën nedo ving ham agi,
in malaḳenu rëḳ gërin ham.
Mehöti bë na doḳ malaḳenu,
og rëḳ duġin nyëġ sën neyoh lo.
Om ham ayomin na timu vu Ranġah sënë doḳ buk sën nahën nedo ving ham agi,
log mëm ham nġo rëḳ natu alam dob sënë hir ranġah.”
Yesu nër nebë saga ggovek log vuu sir geya mevun yi.